4. การวิจัยและพัฒนา

4.1 นโยบายในการวิจัยและพัฒนา

บริษัทฯ เล็งเห็นถึงความสำคัญของการวิจัยและพัฒนา
ควบคู่ไปกับการยกระดับความสามารถของบุคลากรและองค์กร ทั้งนี้เพื่อสร้างสรรค์ผลิตภัณฑ์ที่มีคุณภาพ
ได้มาตรฐาน โดยมีการพัฒนาผลิตภัณฑ์ใหม่ๆ
ให้สอดคล้องกับความต้องการและสร้างความพึงพอใจของผู้บริโภคมากว่า 30 ปี
อีกทั้งยังคงทุ่มเทในการศึกษาค้นคว้าวิจัยพัฒนาต่อไปอย่างไม่หยุดยั้ง โดยมีแนวทางดังนี้

1. งานวิจัยและพัฒนาด้านวัตถุดิบและผลิตภัณฑ์

 ด้านวัตถุดิบ

-   บริษัทฯ ได้เลือกสรรวัตถุดิบที่ส่งเสริมสิ่งแวดล้อมและลดภาวะโลกร้อน
    ด้วยผลิตภัณฑ์ที่ได้จากธรรมชาติ เช่น

-   เส้นใย Organic Cotton ในสินค้า Next body เป็นผลิตภัณฑ์ชุดชั้นในสตรี
    ซึ่งผลิตจากเส้นใยฝ้ายอินทรีย์ที่ได้จากการปลูกโดยไม่ใช้สารเคมี ยาฆ่าแมลง
    หรือปุ๋ยวิทยาศาสตร์ แต่ใช้สารอินทรีย์ และเทคนิคทางธรรมชาติ
    ตั้งแต่เริ่มปลูกจนถึงเก็บเกี่ยวทำให้ปลอดภัยต่อดิน น้ำ อากาศ และเกษตรกร ตลอดจนผู้ผลิต
    ผู้ใช้ผลิตภัณฑ์ และสิ่งแวดล้อม

-   เส้นใย Modal ในสินค้า Next body เป็นผลิตภัณฑ์ชุดชั้นในสตรี
    ซึ่งผลิตจากเส้นใยที่แปรรูปจากพืช โดยได้จากการปลูกป่าตามธรรมชาติ
    และปลูกทดแทนอย่างต่อเนื่องของผู้ผลิตเส้นใย
    ซึ่งในการปลูกป่านั้นต้นไม้จะช่วยดูดซับก๊าซคาร์บอนไดออกไซด์ และปล่อยก๊าซออกซิเจน
    ช่วยรักษาสมดุลทางธรรมชาติและลดภาวะโลกร้อนได้ (ดังข้อมูลทั่วไปที่ว่าตลอดชีวิตของต้นไม้
    1 ต้น สามารถดูดซับก๊าซคาร์บอนไดออกไซด์ได้ 1 ตัน)

    -   ผลิตภัณฑ์อื่นๆ และเทคโนโลยีการพัฒนาวัตถุดิบ

-   Cool Hips ผลิตภัณฑ์ Pants ซึ่งผลิตด้วยเส้นใย Cool max^(®)
    ผสมเส้นใยยืดเพื่อความกระชับในการสวมใส่ด้วยวัตถุดิบที่มีความละเอียดอ่อนนุ่ม
    อีกทั้งจะช่วยทำให้สวมใส่สบาย ดูดซับเหงื่อ ระบายอากาศได้ดี และแห้งเร็ว

-   Softara ผลิตภัณฑ์ชุดชั้นในสตรีที่ผลิตจากเส้นด้าย Cotton สายพันธุ์อียิปต์ที่ดีที่สุด
    ด้วยเส้นใยยาวเป็นพิเศษ ปั่นให้มีขนาดเล็ก NO. 120 จึงมีความละเอียด อ่อนนุ่ม
    บางเบาและให้ความรู้สึกหรูหรา สง่างามเมื่อสวมใส่

-   ด้านการพัฒนาคุณภาพมาตรฐาน

บริษัทฯ มุ่งมั่นในการรักษาคุณภาพการผลิต คุณภาพผลิตภัณฑ์
และมีการพัฒนาอย่างต่อเนื่องดังเห็นได้จากการได้รับการรับรองจากสถาบันชั้นนำทั้งในประเทศและต่างประเทศ
ดังนี้

-   การบริหารจัดการคุณภาพการผลิต ISO 9001 : 2000

-   การทดสอบของห้องปฏิบัติการตามมาตรฐานสากล ISO/IEC 17025 : 2005

-   การรับรองผลิตภัณฑ์ชุดชั้นในปลอดสารพิษและเป็นมิตรต่อสิ่งแวดล้อม Oeko-tex Standard
    100 Product Class II

สำหรับในปี 2551 บริษัทฯ ยังได้รับการรับรองคุณภาพผลิตภัณฑ์ตามมาตรฐานผลิตภัณฑ์ อุตสาหกรรม
(มอก.) 2346-2550 เสื้อผ้าสำเร็จรูป (ชุดชั้นใน) ปลอดภัยจากสีและสารเคมีอันตราย
เป็นรายแรกของประเทศไทย จากสำนักงานมาตรฐานผลิตภัณฑ์อุตสาหกรรม (สมอ.)
กระทรวงอุตสาหกรรม

[]

-   ด้านผลิตภัณฑ์

บริษัทฯ ยังคงมุ่งมั่นพัฒนาสินค้าอย่างต่อเนื่อง เพื่อสร้างความพึงพอใจสูงสุดให้กับลูกค้า
โดยผสมผสานระหว่างรูปแบบ การสวมใส่และการคัดสรรวัตถุดิบที่มีคุณภาพ
เพื่อให้ได้ผลิตภัณฑ์ที่ทรงคุณค่า โดยปีที่ผ่านมา บริษัทฯ ได้นำเสนอนวัตกรรมใหม่ ดังนี้

- Bijoux

ชุดชั้นในประดับเพชรและมุกเม็ดงามที่ผู้หญิงปรารถนา ด้วยการนำ CRYSTALLIZED^(TM) -
Swarovski Elements มาประดับบนตัวบราและสายบ่าได้อย่างลงตัว

- Ooh La La

เป็นการพัฒนาสินค้าโดยใช้หลัก JUST YOUR FIT ของ Pad เสริมทรวงอก Cup A, B และ C
สำหรับลูกค้าที่มีความต้องการในการยกและเก็บเนินอกที่แตกต่างกัน
ทั้งนี้เพื่อตอบสนองทุกความต้องการของลูกค้าแต่ละ Cup ได้อย่างมีประสิทธิภาพ

- C Clever

ลิขสิทธิ์ความสวยเพื่อสาว Cup C ขึ้นไป เป็นนวัตกรรมใหม่ที่ออกแบบโครงรูปตัว C
ให้แรงโอบกระชับเต็มที่ กล้ามเนื้อทั้งหมดจะจัดอยู่ในเต้าทรง
เพราะโครงยกทั้งส่วนล่างและด้านข้าง สายบ่าเย็บเป็นรูป Triangle Strap
ที่ยกโครงและเต้าไปพร้อมกัน เพื่อเพิ่มแรงพยุงและผ่อนแรงรั้ง ทำให้ด้านข้างเนียนเรียบ
หมดปัญหาเนื้อกดด้านข้างเป็นปล้องๆ และช่วยให้อกชิดสวย เพรียวบางจากหน้าจรดหลัง

2. งานวิจัยด้านผู้บริโภคและการตลาด

 ด้านสรีระ

บริษัทฯ มีแผนกวิจัยสรีระ เพื่อมุ่งศึกษาข้อมูลเกี่ยวกับสรีระของเด็กและสตรีไทย
โดยจัดทำต่อเนื่องทุกๆ 5 ปี
เพื่อใช้เป็นฐานข้อมูลในการปรับปรุงพัฒนาผลิตภัณฑ์ให้เหมาะสมกับสรีระของเด็กและสตรีไทย
โดยการร่วมมือกับสำนักงานมาตรฐานผลิตภัณฑ์อุตสาหกรรม (สมอ.) กระทรวงอุตสาหกรรม
ซึ่งดำเนินเป็นโครงการต่อเนื่องมาเป็นระยะเวลากว่า 27 ปี และตั้งแต่ปี 2550 ทางบริษัทฯ
ได้ให้การสนับสนุนสำนักงานพัฒนาวิทยาศาสตร์และเทคโนโลยีแห่งชาติ (National Electronics
and Computer Technology Center : NECTEC) จัดทำการสำรวจสัดส่วนสรีระของคนไทย
ภายใต้โครงการวิจัยและพัฒนาเทคโนโลยีตรวจวัดเรือนร่างสามมิติ (SIZE THAILAND)
เพื่อนำข้อมูลที่ได้มาพัฒนาและปรับปรุงผลิตภัณฑ์ให้เหมาะสมกับสรีระของคนไทยต่อไป

   ด้านพฤติกรรมและความต้องการของผู้บริโภค

มุ่งศึกษาพฤติกรรมการเลือกซื้อและการเลือกใช้สินค้า
และแนวโน้มความต้องการสินค้าในอนาคตของผู้บริโภค
รวมทั้งทำการสำรวจวัดความพึงพอใจของผู้บริโภค
โดยการร่วมมือกับบริษัทผู้จัดจำหน่ายทำการศึกษาร่วมกัน นอกจากนี้บริษัทฯ
ยังมีการจัดตั้งแผนกลูกค้าสัมพันธ์ซึ่งทำหน้าที่รับฟังข้อแนะนำ ข้อติชม ข้อร้องเรียนของลูกค้า
เพื่อนำไปเป็นข้อมูลในการปรับปรุงพัฒนาสินค้าและบริการให้ดียิ่งขึ้น

   ด้านการสำรวจและวิเคราะห์สภาวะการแข่งขันในตลาด

มุ่งทำการสำรวจและวิเคราะห์สภาวการณ์การแข่งขันในตลาดอยู่เป็นประจำ
โดยร่วมมือกับบริษัทผู้จัดจำหน่าย เพื่อนำมาใช้กำหนดทิศทางกลยุทธ์ทางการตลาด
ตลอดจนแสวงหาโอกาสทางการตลาดเพื่อพัฒนาผลิตภัณฑ์และบริการให้สนองตอบต่อความต้องการของผู้บริโภคอย่างสูงสุด

3. งานวิจัยและพัฒนาด้านเทคโนโลยีการผลิต

บริษัทฯ มุ่งเน้นการพัฒนาเทคโนโลยี และนวัตกรรมในการผลิต
โดยการให้พนักงานทุกระดับมีส่วนร่วม อาทิเช่น การคิดค้นอุปกรณ์ช่วยเย็บ
เครื่องมือที่ช่วยทำงานให้สะดวกขึ้น เร็วขึ้น
นอกจากนี้ยังเปิดโอกาสให้พนักงานเสนอแนวคิดในการปรับปรุงงาน เพื่อเพิ่มผลผลิต
รวมไปถึงการจัดหาเครื่องจักรอุปกรณ์ที่ทันสมัย
และพัฒนาทักษะความรู้ความสามารถในการใช้เครื่องจักรอุปกรณ์ได้อย่างมีประสิทธิภาพ
เพื่อสร้างผลิตภัณฑ์ที่มีคุณภาพสามารถสนองตอบทันต่อความต้องการของลูกค้า
และการเปลี่ยนแปลงของตลาด จะนำมาซึ่งผลกำไรของบริษัทฯ ในระยะยาวต่อไป

4.2 ค่าใช้จ่ายในการวิจัยและพัฒนา

(หน่วย : พันบาท)

  ---------------------- ---------------- ---------------- ----------------
  ค่าใช้จ่าย                2551             2550             2549

  งานวิจัยและพัฒนา          17,582           16,663           13,292
  ---------------------- ---------------- ---------------- ----------------